Mashaba, Maimane lê grondslag vir nuwe party | Maroela Media
Herman Mashaba, voormalige burgemeester van Johannesburg. (Foto: Facebook)
Herman Mashaba, voormalige DA-burgemeester van Johannesburg, en Mmusi Maimane, voormalige DA-leier, het die voorbereiding vir 'n moontlike nuwe politieke party begin met die daarstel van 'n politieke oorlegplatform genaamd The People's Dialogue.
Mashaba en Maimane het uit hul onderskeie posisies en uit die DA bedank uit protes teen wat hulle ervaar as die skuif na regs binne die DA. Hulle was ook vies oor die verkiesing van Helen Zille as voorsitter van die DA se federale dagbestuur.
Die begrip "oorlegplatform" is dieselfde term wat dr. Mamphela Ramphele 'n paar jaar gelede vir Agang gebruik het in die tydperk voordat dit amptelik 'n politieke party geword het.
As verduideliking vir die stigting van die TPD het Mashaba aangevoer dat die partypolitiek in Suid-Afrika te veel fokus op die persoonlike steun en ambisie van individuele politici, sodat gewone Suid-Afrikaners uitgesluit voel. Hy meen daar is oorweldigende steun vir hierdie nuweling op die Suid-Afrikaanse politieke toneel.
"As jy uitgesluit voel, moet jy weet jy is nie alleen nie," het Mashaba gesê en sy medeburgers daaraan herinner dat hy nie van 'n politieke betrekking of trouens 'n politieke salaris afhanklik is nie – hy is slegs in die politiek om 'n verskil te maak aan die land en sy mense, sê hy.
In 'n skrywe Sondag het Mashaba gesê die belangstelling wat Suid-Afrikaners reeds in dié platform getoon het, het sy "wildste verwagtinge oortref".
Maimane het vroeër dié week aangekondig dat hy Mashaba se visie deel en by TPD aangesluit.
TPD sal as oorlegplatform funksioneer tot aan die einde van Februarie, waarna Mashaba sal aankondig of dit iets meer as 'n oorlegplatform gaan word – dalk 'n politieke party.